**Voi n-ați văzut cum marea...**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Voi n-ați văzut cum marea s-a gârbovit sub toamnă,

cum strigă marinarii spre cerul mânios,

nici bărcile izbite de valul de aramă

ce a cuprins în brațe un ultim albatros.

Voi n-ati văzut nisipul încercănat de alge,

cu tâmplele albite de-al scoicilor sobor,

în depărtări, pescarul năvodul când îl trage

parcă-i bătrânul Chronos oprind timpul din zbor.

Voi n-ați văzut nici luna întinsul cum străbate

lăsând pe ape urme asemeni unui melc,

nici farul cum clipește cu lacrima-i ce arde

chemând la țărmul rece corăbii care trec.

Voi n-ați văzut durerea din coamele-nspumate!

Pierdută-n herghelii de raze este vara,

s-a stins ca Afrodita din epopee moarte.

Voi ați plecat, e toamnă, și n-ați văzut cum marea...

adina v.

8.11.2018

©Adina V.